मध्यप्रदेश : नरसिंहपुर में पांच साल की बच्ची से बलात्कार, सीसीटीवी कैमरे में दिखा आरोपी; VIDEO  
नरसिंहपुर स्टेशन के बाहर रह रहे परिवार की बच्ची को ले गया आरोपी
मामले की शिकायत करने पर पुलिस ने पीड़ित के परिवार को भगा दिया
आरोपी ने बच्ची के निजी अंगों पर धारदार हथियार से भी चोट पहुंचाई
मध्यप्रदेश के नरसिंहपुर में पांच साल की बच्ची के साथ बलात्कार कर उसे बेहोशी की हालत में आरोपी छोड़कर भाग गया. सुबह गंभीर हालत में बच्ची सेंट्रल जेल के पीछे मिली. बच्ची को गंभीर हालत में जबलपुर मेडिकल कॉलेज रेफर किया गया है. इस मामले में एक सीसीटीवी कैमरे का फुटेज सामने आया है जिसमें आरोपी बच्ची को उठाकर ले जाता हुआ दिख रहा है.          
बच्ची के परिजन घूमंतू हैं, कुछ दिनों से वे नरसिंहपुर स्टेशन के बाहर रह रहे थे. सोमवार रात जब पीड़ित की मां ने अपने पास सोई बच्ची को नदारद पाया तो आसपास उसकी खोजबीन करने के बाद स्टेशनगंज थाना जाकर सूचना दी. लेकिन रात में वहां मौजूद पुलिस कर्मचारियों ने बालिका के परिजनों की बात को गंभीरता से नहीं लिया. परिवार को आरोप है कि पुलिस वालों ने उन्हें वहां से भगा दिया.
       
कब सुरक्षित होंगी बेटियां? मप्र में 5 साल की बच्ची के साथ दरिंदगी @OfficeOfKNath@smritiirani@INCMP@BJP4MP@narendramodi@shailendranrb@nishatshamsi@PoliceWaliPblic#IndiaAgainstLynchTerror कब पकड़ा जाएगा आरोपी? @DGP_MP@brajeshabpnewspic.twitter.com/hjIdvRuOD4
बताया जा रहा है कि आरोपी ने बच्ची के निजी अंगों पर किसी धारदार हथियार से भी चोट पहुंचाई है. मामले में पुलिस अधीक्षक गुरु करण सिंह ने कहा कि आसपास के लोगों से पूछताछ जारी है, बच्ची के स्वस्थ होने का इंतजार किया जा रहा है, ताकि उससे घटना के बारे में पूछताछ की जा सके.
इस मामले में एक सीसीटीवी कैमरे का फुटेज मिला है जिसमें आरोपी बच्ची को गोद में उठाकर ले जाता हुआ दिखाई दे रहा है. आईपीसी और पॉक्सो एक्ट की धाराओं के तहत अज्ञात आरोपी के खिलाफ मामला दर्ज कर लिया गया है. वहीं इस मामले में लापरवाही की शिकायत पर गंज पुलिस स्टेशन के प्रधान आरक्षक को निलंबित कर दिया गया है.